<classify> WAZIRI wa Ardhi Nyumba na Maendeleo ya Makazi William Lukuvi ameiagiza Idara ya Ardhi katika Manispaa ya Ilala kufufua mipaka ya eneo la Msimbazi Center lililoko jijini Dar es Salaam ambalo linamilikiwa na Kanisa Katoliki kwa ajili ya kutatua mgogoro kati ya Kanisa hilo na mmiliki wa Kituo cha Mafuta cha Victoria.Lukuvi ametoa agizo hilo mwishoni mwa wiki jijini Dar es Salaam alipokutana Kanisa Katoliki na mmiliki wa Kituo cha Mafuta cha Victoria Harold Matemba na muuzaji wa eneo la Victoria.Uamuzi wa kukutana na pande hizo mbili unafuatia Waziri Lukuvi kutembelea eneo hilo Jumatano iliyopita akiwa katika ziara yake ya kushughulikia migogoro ya ardhi na matapeli wa ardhi nchini.Alisema, kumbukumbu za Wizara yake zinaonesha eneo hilo ni sehemu ya eneo lilitolewa kwa Msimbazi Mission mwaka 1980 na lina hati inayomilikiwa na Kanisa Katoliki huku mmiliki wa Kituo cha Mafuta cha Victoria akidai kuuziwa eneo hilo na mmiliki wa awali ambaye naye aliuziwa mwaka 2002 na Oscar Mweyeya ambapo mmiliki huyo alitengenezewa mchoro mpya tofauti na ulioko wizarani.Lukuvi alimtaka Mpima wa Manispaa ya Ilala Lugano Mwambuluma kuhakikisha anafufua mipaka ya eneo hilo kwa kupima na kulinganisha mchoro wa eneo hilo uliopo Manispaa na ule wa Wizara na kumkabidhi matokeo ya upimaji huo ndani ya wiki moja kuanzia Agosti 2, mwaka huu.  <topic>: KITAIFA 